Torsdag aften får borgere i Skørping vished om det, der har været det helt store emne i byen den seneste måned. For Rebild Kommunes byrådspolitikere skal torsdag aften stemme for eller imod placeringen af den nye børnehave ved Skørping Idrætscenter. - Vi håber, at politikerne i aften (torsdag, red.) kigger hinanden i øjnene og finder ud af, at vi skal sætte os ned og finde en anden placering til den børnehave, siger formand for Skørping-Rebild Lokalråd, Elizabeth Hagemann. Børnehave midt i udviklingsprojekt Utilfredsheden blandt Skørpings borgere skyldes, at Skørping Idrætscenter, Skørping-Rebild Lokalråd og en række andre lokale foreninger blev forundrede og skuffede over at se, at Teknik- og Miljøudvalget på et møde i begyndelsen af april, indstillede en plan til byrådet om, at den nye børnehave skal placeres midt i haludviklingsprojektet, Aktiv Center Rold Skov. Et projekt, Rebild Kommune ellers havde været med ombord på. Indtil nu. Udviklingsprojektet skal blandt andet indeholde beachbaner, grejbank og en padelbane. - Selvfølgelig skal vi have en ny børnehave. Og vi kan godt se synergier mellem Aktiv Center Rold Skov og børnehaven, men vi skal tage en langsigtet og fornuftig beslutning - og ikke forhaste tingene igennem, sagde forkvinde for udviklingsprojektet Aktiv Center Rold Skov og bestyrelsesmedlem i Skørping Idrætscenter, Julie Mackenhauer i begyndelsen af april. Faktisk var besluningen om at placere børnehaven ved hallen allerede taget på et byrådsmøde tilbage i november, men referatet har indtil for nylig været et lukket punkt. Det var samtidig også en beslutning, som blev taget af det gamle byråd. - Der er ingen i Skørping, der mener, at det er en god placering. Hvis byrådet stemmer for den placering i aften (torsdag aften, red.), vil de tromle hen over alle borgere, siger Elizabeth Hagemann. Ni bestyrelser fra de lokale foreninger og institutioner i Skørping har derfor forud for byrådsmødet valgt at sende en samlet mail til alle byrådspolitikere. Her appellerer de kraftigt til, at beslutningen om opførelsen af børnehaven ved Skørping Idrætscenter sættes på pause. - Vi håber, at lægge stort pres på dem. For vi skal ikke forhaste den her beslutning. Vi skal have en langsigtet løsning, hvor vi i fællesskab finder en alternativ og bedre placering, siger Elizabeth Hagemann. Dialogmøde og borgermøde Borgere i Skørping og de lokale foreninger har også prøvet at gøre deres budskab klart. Foreningerne har blandt andet været til møde med forvaltningen, formanden for Teknik- og Miljøudvalget, Leon Sebbelin - og Rebild Kommunes borgmester, Jesper Greth, for at diskutere mulighederne. Men efter det møde fastholdte Jesper Greth placeringen indtil videre. Derudover har der været afholdt et borgermøde i Skørping Idrætscenter, hvor over 50 borgere og flere lokale politikere var mødt op. Her var udmeldingen fra de fremmødte borgere også klar: Der skal findes en anden placering. - Vi står med en række alternative placeringer, som vi hellere end gerne går i dialog omkring. Men hvis de stemmer for placeringen i aften (torsdag aften, red.), så har de hvert fald ikke hørt på borgerne, siger Elizabeth Hagemann. Konservative byrådspolitikere bakker ikke op En af dem, der var mødt op til borgermødet, var en af de Konservatives byrådspolitikere Mikkel Højsleth. Han er ny i byrådet og ser frem til afstemningen torsdag aften, som han mener, bliver spændende og tæt. - Det er ingen hemmelighed, at vi hos de Konservative vil stemme imod den placering, der er fremlagt, for det vil give dårlige betingelser for foreningerne, siger Mikkel Højsleth, der ønsker en helhedsplan. Se indslag om borgermødet, der blev afholdt 20. april: - Vi vil have ordentlige og inddragende processer, for der er andre placeringer, der vil fungere, det kræver bare lidt mere arbejde, siger han. Ifølge Mikkel Højsleth vil afstemningen bliver meget tæt, og flere stemmer kan have flyttet sig siden beslutningen i november. - Jeg forventer fuld hus og godt gang i den, og så er jeg jo relativt ny, og det er fedt, når der skal besluttes noget, hvor der er noget på spil, siger han. Borgmester vil ikke udtale sig Det er ikke kun de Konservative, der har meldt deres holdning ud. Byrådspolitikeren Peter Hansen fra Socialdemokratiet var en af dem, der i november bakkede op om at placere børnehaven ved hallen. Men det gør han ikke mere. - Placeringen har skiftet karakter. Jeg sagde ja til en placering ved rundkørslen, og ikke en, der vil spolere planerne for foreningerne, siger Peter Hansen og pointerer, at han ikke mener, det er fair, at foreningerne ikke er blevet hørt. - Det er så ukøn en proces, og det kan jeg ikke bakke op om, siger han. TV2 Nord ville gerne have haft en kommentar fra Rebild Kommunes borgmester, Jesper Greth, men han har ikke haft lyst til at udtale sig.
Rebild Kommunes byråd skal torsdag aften stemme for eller imod placeringen af den nye børnehave ved Skørping Idrætscenter. Og afstemningen bliver spændende og tæt, lyder det fra de lokale politikere.